Rio Grandė (upė)
Rio Grandė (angl. Rio Grande 'didžioji upė'), Bravo del Nortė (isp. Río Bravo del Norte) – upė Jungtinėse Amerikos Valstijose ir Meksikoje. Prasideda Kolorado valstijoje, Rio Grandės nacionaliniame miške. Susidaro susiliejus keliems upeliams, ištekantiems iš Kanbio kalnų (Uoliniai kalnai, San Chuano kalnagūbris). Pradžioje teka į rytus, nuo Alamo į pietus San Luiso slėniu, kanjonais kerta Naujosios Meksikos valstiją. Vėliau pasuka į pietryčius ir teka JAV (Teksaso) – Meksikos valstybine siena. Įteka į Meksikos įlanką. Dėl intensyvaus upės vandens naudojimo irigacijai ir sausringo klimato Rio Grandės vandenys sausuoju metu laiku įlankos nepasiekia. Didžiausi intakai – Pekosas, Devilsas (kairieji), Čama, Puerkas, Končosas, Saladas, San Chuanas (dešinieji). Vandens lygis labai svyruoja. Vidutinis debitas 110 m³/s, didžiausias 15 000 m³/s. Rio Grandės vandens gausiai naudojami drėkinimui, sudaryta keletas tvenkinių (Elefant Bjuto, Kabaljo, Amistado, Falkono). Prie Grandės įsikūrę šie miestai: Albukerkė, Las Krusesas, El Pasas, Laredas, Makalenas, Braunsvilis (JAV), Siudad Chuaresas, Ochinaga, Piedras Negrasas, Nuevo Laredas, Reinosa, Matamorosas (Meksika). Rio Grandės baseinas Rio Grandės aukštupys Kolorade Rio Grandė Santa Elenos kanjone (Big Bendo nacionalinis parkas) Rio Grandė Albukerkėje Rio Grandė tarp El Paso ir Siudad Chuareso